[pic] | EUROOPAN YHTEISÖJEN KOMISSIO |

Bryssel 8.10.2008

KOM(2008) 649 lopullinen

2007/0020 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta

Euroopan parlamentin ja neuvoston asetuksen antamiseksi kansanterveyttä sekä työterveyttä ja työturvallisuutta koskevista yhteisön tilastoista

2007/0020 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta

Euroopan parlamentin ja neuvoston asetuksen antamiseksi kansanterveyttä sekä työterveyttä ja työturvallisuutta koskevista yhteisön tilastoista

1. ASIAKIRJAN TAUSTA

Päivä, jona ehdotus on toimitettu Euroopan parlamentille ja neuvostolle (asiakirja KOM(2007) 46 lopullinen – 2007/0020 (COD)) | 7. helmikuuta 2007 |

Euroopan tietosuojavaltuutettu antoi lausuntonsa | 5. syyskuuta 2007 |

Päivä, jona Euroopan talous- ja sosiaalikomitea on antanut lausuntonsa | 25. lokakuuta 2007 |

Päivä, jona Euroopan parlamentti on antanut lausuntonsa ensimmäisessä käsittelyssä | 13. marraskuuta 2007 |

Päivä, jona yhteinen kanta on vahvistettu | 2. lokakuuta 2008 |

2. KOMISSION EHDOTUKSEN TAVOITE

Ehdotetun asetuksen tarkoituksena on vahvistaa oikeudellinen kehys yhteisön tilastojen tuottamiseksi järjestelmällisesti seuraavilla kahdella alalla: ’kansanterveys’ sekä ’työterveys ja työturvallisuus’. Tilastojen avulla saadaan yhdenmukaistetut ja yhtenäiset tiedot viideltä osa-alueelta, jotka ovat terveydentila ja terveyteen vaikuttavat tekijät terveydenhuolto kuolinsyyt työtapaturmat, ja ammattitaudit ja muut työperäiset terveyshaitat ja sairaudet. |

- Nämä tilastot tuotetaan Euroopan tilastojärjestelmässä (Eurostat) yhdessä kansallisten tilastokeskusten ja muiden virallisten tilastojen tuottamisesta vastaavien kansallisten viranomaisten kanssa. Ehdotetulla asetuksella pyritään vakauttamaan edistys, jota on jo saavutettu rutiininomaisessa tietojenkeruussa näillä kahdella alalla, sekä luomaan puitteet laatu- ja vertailukelpoisuusstandardien parantamiselle yhteisillä menettelyillä. Terveys- ja turvallisuustilastoja koskeviin eurooppalaisiin vaatimuksiin saadaan näin selkeämpää suunnittelua, kestävyyttä ja vakautta.

3. YHTEISTÄ KANTAA KOSKEVAT HUOMIOT

3.1 Yleistä

Euroopan parlamentti antoi lausuntonsa ensimmäisessä käsittelyssä 13. marraskuuta 2007, ja teki 12 tarkistusta. Komissio hyväksyi kaikki tarkistukset.

Yhteisen kantaan on sisällytetty kymmenen niistä kokonaisuudessaan ja yksi osittain. Ainoastaan yhtä, liitettä I koskevaa tarkistusta (tarkistus 8) ei otettu huomioon.

Yhteisessä kannassa on myös muita, neuvostossa tehtyjä tarkistuksia, joilla tekstiä selvennetään ja sen luettavuutta ja tarkkuutta parannetaan.

Komissio katsoo, että yhteinen kanta on linjassa ehdotuksen lähestymistavan ja päämäärien kanssa, ja antaa siksi tukensa yhteiselle kannalle siinä muodossa kuin se tällä hetkellä on.

3.2. Yksityiskohtaiset huomiot

3.2.1. Komission hyväksymät Euroopan parlamentin tarkistukset, jotka on sisällytetty kokonaan tai osittain yhteiseen kantaan

Johdanto-osan 3, 17 ja 20 kappale: Tarkistukset 1 (kokonaan) ja 2 (loppuosa) on sisällytetty tekstiin hieman erilailla muotoiltuina. Niissä korostetaan sukupuolen ja iän merkitystä jaotteluun vaikuttavina muuttujina terveyden ja turvallisuuden eri alueiden tilastoissa, mikä sisältyi jo ns. hiljaisiin sopimuksiin. Tarkistuksessa 3 (kokonaan) korostetaan yhteisön ohjelmissa annettavaa taloudellista tukea tiedonkeruusta aiheutuviin lisäkustannuksiin ehdotetun asetuksen mukaisesti.

1 artiklan 1 kohta: Tarkistuksessa 4 (kokonaan) viitataan Euroopan tilastoja koskevien käytännesääntöjen pääperiaatteisiin, jotka mainitaan nimenomaisesti laadunarviointia käsittelevässä 8 artiklassa. 1 artiklan 2 kohta ja 3 artiklan c alakohta: Tarkistukset 5 (kokonaan) ja 6 (kokonaan) on sisällytetty tekstiin sen varmistamiseksi, että kerätyt tiedot antavat riittävästi tietoa yleisesti saatavilla olevan terveydenhuollon kehittämistä koskevia kansallisia strategioita varten. 5 artiklan 2 kohta: Tarkistuksen 7 (joka on luettava yhdessä 9 artiklan 1 kohdan kanssa) sisältö on otettu tekstiin mukaan pyrkien yleisempään lähestymistapaan, jossa korostetaan laajasti päällekkäisyyksien välttämistä mainitsematta kuitenkaan tiettyjä laitoksia tai järjestöjä.

Liitteessä I olevan d alakohdan kolmas (uusi) ja neljäs (uusi) luetelmakohta: Tarkistukset 11 (kokonaan) ja 12 (kokonaan) on otettu mukaan näitä aiheita koskevan tiedonkeruun varmistamiseksi, koska ne ovat niin tärkeitä terveyden ja siihen vaikuttavien tekijöiden kannalta. Liitteessä V oleva b alakohta: Tarkistus 9 (kokonaan) mahdollistaa selkeän eron tekemisen ammattitautien ja muiden työperäisten terveyshaittojen ja sairauksien välillä, kun ne määritellään erillisissä kohdissa ja todetaan, että työperäisiä terveyshaittoja ja sairauksia koskevat tiedot ”kerätään olemassa olevista väestötutkimuksista”. Liitteessä V oleva d alakohta: Tarkistus 10 (kokonaan) on sisällytetty tekstiin johdanto-osan 17 kappaleen tarkistuksen 2 mukaisesti sen varmistamiseksi, että mukana ovat tarvittavat tiedot (sairastuneesta tai terveyshaitoista kärsivästä) henkilöstä sekä yrityksestä/työpaikasta.

3.2.2. Euroopan parlamentin tarkistukset, joita komissio ei hyväksynyt mutta jotka on sisällytetty yhteiseen kantaan kokonaan, osittain tai periaatteessa

Ei yhtään.

3.2.3. Euroopan parlamentin tarkistukset, jotka komissio hyväksyi kokonaan, osittain tai periaatteessa mutta joita ei ole sisällytetty yhteiseen kantaan

Liitteessä I olevan d alakohdan 1a luetelmakohta (uusi): Yleistyvien ja harvinaistuvien sairauksien seurantaa koskevaa tarkistusta 8 ei otettu huomioon. Euroopan parlamentin ensimmäisessä käsittelyssä komissio korosti, että tarkistus saattaa toistaa luetelmakohdan, jossa jo käsitellään sairastuvuutta, mutta hyväksyi tarkistuksen, jotta näihin seurannassa oleviin sairauksiin kiinnitetään erityistä huomiota. Neuvosto kuitenkin katsoi, että asia on luonnostaan osa sairastuvuustietojen analyysia ja levittämistä eikä tarkistus siten lisää tekstiin mitään, ja komissio oli samaa mieltä.

3.2.4. Euroopan parlamentin tarkistukset, joita komissio ja neuvosto eivät hyväksyneet ja joita ei ole sisällytetty yhteiseen kantaan

Ei yhtään.

3.2.5. Muutokset, joita neuvosto on tehnyt ehdotukseen

Neuvosto esitti komission ehdotukseen seuraavia keskeisiä muutoksia.

Johdanto-osan 1 kappale: Lisätään viittaus Euroopan parlamentin ja neuvoston jo hyväksymään toiseen terveysalan yhteisön toimintaohjelmaan (2008–2013) yhdessä yhteisön toiseen työterveys- ja työturvallisuusstrategiaan (2007–2012) johdanto-osan 3 kappaleessa tehdyn viittauksen kanssa. Viittaus on tarpeen myös siksi, että voidaan mainita mahdollisuudet täydentävään rahoitukseen näistä kahdesta ohjelmasta (ks. johdanto-osan 20 kappale), jotta jäsenvaltioita tuetaan kansallisen kapasiteetin kehittämisessä niin, että ne voivat hoitaa kansanterveyttä sekä työterveyttä ja työturvallisuutta koskevien tilastotietojen keruun. Komissio on neuvoston kanssa samaa mieltä tästä lisäyksestä.

Johdanto-osan 3 kappale: Lisätään viittaus yhteisön uudesta työterveys- ja työturvallisuusstrategiasta vuosiksi 2007–2012 25 päivänä kesäkuuta 2007 annettuun neuvoston päätöslauselmaan 2007/C 145/01. Komissio voi hyväksyä tällaiset muutokset.

Johdanto-osan 16 kappale (uusi): Uudessa johdanto-osan kappaleessa korostetaan kansallista toimivaltaa terveydenhuoltojärjestelmien järjestelyissä ja hallinnossa sekä jäsenvaltioiden vastuuta työpaikkoja ja työolosuhteita koskevan yhteisön lainsäädännön täytäntöönpanossa. Komissio voi hyväksyä nämä selvennykset.

3 artiklan e, f ja g alakohta: Lisätään ’mikrotason tietoja’, ’luottamuksellisten tietojen toimittamista’ ja ’henkilötietoja’ koskevat määritelmät johdonmukaisuuden lisäämiseksi muiden oikeudellisten tekstien kanssa, joilla varmistetaan kyseisten tietojen asianmukainen suoja. Komissio voi hyväksyä nämä lisämääritelmät.

5 artikla ja 6 artikla (uusi): Aiemman 5 artiklan (Menetelmä, ohjeet ja pilottitutkimukset) 1, 2 ja 3 kohtaan tehtiin selventäviä tarkistuksia ja kohdat ryhmitettiin uudelleen kahteen kohtaan otsikolla ’Menetelmät’, kun 4 kohta taasen siirrettiin uuden 6 artiklan (Pilottitutkimukset ja kustannus-hyötyanalyysit) 1 kohdaksi. Artiklaa täydennettiin kahdella uudella kohdalla, jotka koskevat kustannus-hyötyanalyysin tarvetta ja komission tekemää arviota pilottitutkimusten päätelmistä ja kustannus-hyötyanalyysista ennen näiden pilottien aiheita koskevien täytäntöönpanotoimenpiteiden kehittämistä. Selvennykset ovat yhdenmukaisia Euroopan tilastoja koskevien käytännesääntöjen kanssa, ja komissio voi hyväksyä ne.

7 artikla: Artiklan 1 kohtaa selvennettiin ja 3 kohtaan lisättiin viittaus asetukseen (EY) 45/2001, jotta korostetaan komission velvollisuutta varmistaa yksilönsuoja henkilökohtaisten tietojen käsittelyssä. Komissio voi hyväksyä nämä muutokset.

8 artikla: Aiemmat neljä kohtaa ryhmitettiin kahdeksi kohdaksi uudella otsikolla ’Laadunarviointi’. Artiklan 1 kohdassa nimenomaan määritellään toimitettavien tietojen laatuarviointinäkökohdat Euroopan tilastoja koskevien käytännesääntöjen periaatteiden mukaan, ja 2 kohdassa taasen selvennetään tietojen laatua koskevaa raportointia. Komissio voi hyväksyä tämän selvennyksen.

Liitteessä I oleva d alakohta: Loppuun lisättiin alakohta, jossa täsmennetään haastattelun enimmäispituutta ja varmistetaan, että terveystarkastustutkimusten toteuttaminen on ”tämän asetuksen puitteissa” valinnaista. Komissio voi hyväksyä tämän.

Liitteessä II oleva d alakohta: ”Potilaiden liikkuvuus”, ”terveydenhoidon ammattilaisten liikkuvuus” ja ”terveydenhuollon laatu” lisätään horisontaalisiin seikkoihin, jotka on otettava huomioon lueteltuja aiheita koskevien tietojen keruussa. Komissio voi hyväksyä tämän selvennyksen.

Liitteessä III oleva b ja d alakohta: Kohdassa ”Kattavuus” täsmennetään, että tiedoissa eritellään maassa asuvat ja muualla kuin maassa asuvat henkilöt ja että tiedot muualla kuin asuinmaassaan kuolleiden henkilöiden kuolemasta olisi sisällytettävä heidän asuinmaansa tilastoihin. Lisäksi kohdassa ”Aiheet” tiedot kuolleena syntyneistä sisällytetään kokonaismäärään, mutta tällaiseen kuolemaan liittyvät tiedot (syyt) ovat vapaaehtoisia. ”Vastasyntyneiden (28 päivän ikään saakka) kuolemantapauksia koskevien tietojen toimittamisessa on otettava huomioon eroavuudet kansallisissa useiden kuolinsyiden rekisteröintikäytännöissä”. Komissio voi hyväksyä nämä selvennykset.

Liitteessä IV oleva d alakohta: Muutokset ovat selvennyksiä, jotka viittaavat Euroopan työtapaturmatilastoissa (ESAW) nykyisin käytettäviin menetelmiin, ja ne ovat jäsenvaltioiden komissiolle (Eurostat) ns. hiljaisten sopimusten perusteella toimittamien ESAW-tietojen mukaisia. Komissio voi hyväksyä nämä muutokset.

Liitteisiin lisättiin yleisesti yksityiskohtia, jotka koskivat esimerkiksi tietojen toimittamisväliä ja -määräaikoja, metatietoon liittyviä toimenpiteitä ja katettavia aiheita. Komissio voi hyväksyä nämä muutokset.

4. PÄÄTELMÄ

Komissio voi hyväksyä neuvoston yhteisessä kannassa esitetyt muutokset, koska niiden ansiosta tekstissä on saatu aikaan realistinen kompromissi: siinä otetaan huomioon toisaalta tarve hankkia luotettavia ja vertailukelpoisia tietoja kansanterveyden sekä työterveyden ja työturvallisuuden keskeisiltä osa-alueilta näyttöön perustuvan politiikan tukemiseksi, ja toisaalta se, että useimpien jäsenvaltioiden on vaikeaa parantaa nykyisiä järjestelmiään tai ottaa käyttöön uusi tiedonkeruujärjestelmä ja kerätä tämän asetuksen tarkoitusperiä ajatellen riittävän yksityiskohtaisia ja vertailukelpoisia tietoja.

Neuvoston tekemät muutokset perustuvat yleisesti ottaen komission ehdotukseen, ja tämän vuoksi komissio voi hyväksyä yhteisen kannan.